stanford-oval/wikipedia huggingface dataset:
בן ציון גרובר
ביוגרפיה

נולד לאטי, למשפחת פריד, ולאליעזר גרובר. במהלך השואה נשלחה אטי לאושוויץ יחד עם אחותה התאומה ושתיהן היו חלק מזוגות התאומים בהם ביצע יוזף מנגלה לניסויים. הוריו נישאו ב-1946 וב-1950 עלו לישראל. בעקבות ההתעללות שעברה בצריף ה"ניסויים" של מנגלה נפגעה אמו, ורק 12 שנים לאחר שנישאו נולד בנם הראשון, בנצי.
גרובר למד בישיבה התיכונית נתיב מאיר ובישיבת ההסדר הר עציון.
ביוגרפיה > שירות צבאי

עם גיוסו לצה"ל שובץ גרובר בחיל השריון. בשריון עבר הכשרה כלוחם וכמפקד. בהמשך השלים קורס קציני שריון ושימש כמפקד מחלקת טנקים. סיים את שירותו הסדיר כמ״מ בשריון בדרגת סג"ם.
במסגרת שירות המילואים שלו נלחם גרובר בקרב סולטאן יעקוב, במהלך מלחמת לבנון הראשונה. גרובר נפצע בקרב ולאחר שיקום ארוך חזר לתפקידו בגדוד. הוא יצא לקורס מפקדי פלוגות במילואים ושירת כמפקד פלוגה. יצא לקורס מפקדי גדודים ושירת כמפקד גדוד השריון 34, אז חלק מחטיבה 401.  גרובר יצא לקורס מפקדי חטיבות ומונה למפקד חטיבה 14 ולאחר מכן יצא לקורס מפקדי אוגדות במילואים ומשרת כיום כסגן מפקד עוצבת סיני. במהלך שירותו הועלה לדרגת תת-אלוף.
ביוגרפיה > חיים אזרחיים

גרובר בוגר בית הספר הגבוה לטכנולוגיה בירושלים (מכון לב) כמהנדס מיקרואלקטרוניקה. הוא מנכ״ל חברת בצג בע״מ, העוסקת בגיוס משקיעים לחברות היי-טק ויו״ר חברת הגר, העוסקת במדידה לא פולשנית של רמת הסוכר בדם. גרובר חבר מועצת המנהלים של כמה גופים, ובהם ישיבת הר עציון, המכללה האקדמית הרצוג, אור תורה סטון, עמותת גדולים במדים, ועוד. הוא מרצה בישראל ובעולם על מנהיגות ועל הקוד האתי בלחימה.
הערות שוליים

↑  עמוס הראל, מסע הסברה פרטי: אל"מ במיל' בנצי גרובר נגד דו"ח גולדסטון, באתר הארץ, 15 בנובמבר 2009.
לאס וגאס אייסז

| --- | --- |

 מידע כללי
 תאריך ייסוד:  1997
 מדינה:  נבדה נבדה, ארצות הברית ארצות הברית
 אולם ביתי:  Michelob Ultra Arena
 מיקום:  פרדייז, נבדה, ארצות הברית
 ליגה:  ליגת ה-WNBA 
 אזור:  האזור המערבי
 בעלים:  מארק דייויס, טום בריידי 
 מאמן:  ארצות הברית בקי האמון
 תארים
 אליפות (2022)
 aces.wnba.com
 
לאס וגאס אייסז (באנגלית: Las Vegas Aces) היא קבוצת כדורסל אמריקאית המשחקת בליגת ה-WNBA. הקבוצה נוסדה בשנת 1997 בתור יוטה סטארז כאחת משמונה הקבוצות המקוריות של הליגה. באותה תקופה הייתה יוטה ג'אז מליגת ה-NBA קבוצת האחות של הסטארז. בשנת 2003 עברה הקבוצה לעיר סן אנטוניו שבטקסס ושינתה את שמה ל"סן אנטוניו סילבר סטארז".
הקבוצה מארחת את משחקיה הביתיים באצטדיון AT&T סנטר בעיר, המשמש גם את קבוצת הכדורסל "סן אנטוניו ספרס", שהיא קבוצת-האחות של ה"סטארז" בליגת ה-NBA. הקבוצה משחקת בבית המערבי של הליגה וזכתה בשנת 2008 באליפות הבית.
בשנת 2018 עבר המועדון ללאס וגאס שבנבדה, ושינה את שמו ל"לאס וגאס אייסז". ב-2022 זכתה הקבוצה באליפות ראשונה, והפכה לקבוצה הראשונה בלאס וגאס הזוכה באליפות בליגה מקצוענית ראשית.
אייז'ה וילסון היא בין כוכבות הקבוצה ופעמיים זכתה במדליית זהב אולימפית.
יאקוב בקר

| --- | --- |

 לידה:  15 במרץ 1810 Dittelsheim-Heßloch, הרפובליקה הפדרלית של גרמניה 
 פטירה:  22 בדצמבר 1872 (בגיל 62) פרנקפורט, הקיסרות הגרמנית 
 מקום קבורה:  בית הקברות המרכזי של פרנקפורט 
 מקום לימודים:  האקדמיה לאמנות של דיסלדורף 
 הושפע על ידי:  וילהלם שירמר, וילהלם פרידריך שדו 
 
יאקוב בקר (בגרמנית: Jakob Becker‏; 15 במרץ 1810 –  22 בדצמבר 1872) היה אמן גרמני, שהתפרסם בעיקר בזכות ציורי הז'אנר שלו של איכרים.
ביוגרפיה

הוא נולד בדיטלהיים בוורמס, בנם של הפונדקאי אנדראס בקר ואשתו קתרין כריסטין והחל את לימודיו אצל פרנץ ניקולאוס יונג בוורמס. כשהיה בן 17 החל לעבוד כליתוגרף בפרנקפורט. כאן התיידד עם הצייר יעקב פורכטגוט דילמן ויחד איתו יצר ייצוג מדויק של פנורמת הריין ממיינץ לקלן.
בשנת 1833 נסע לדיסלדורף מטעם המכון הליתוגרפי כדי לצייר את הציור Die Chorknaben מאת תיאודור הילדברנדט על אבן. הוא נשאר בדיסלדורף ולמד באקדמיה לאמנות של דיסלדורף בין השנים 1833 עד 1841. הפרופסורים שלו היו יוהאן וילהלם שירמר ווילהלם שדו.
בשנת 1842 התמנה לפרופסור לציור ז'אנר וציור נוף בסטדל בפרנקפורט. גוטליב פאול ובר היה בין תלמידיו.
בשנת 1838 התחתן עם וולי מולר, אחותו של חברו וולפגנג מולר פון קוניגסווינטר, ולקח אותה לטיול של 4 שבועות דרך קלן וקובלנץ לוורמס ובהמשך לפרנקפורט. ואז התיישב בדיסלדורף. בנישואין נולדו ארבעה ילדים.
אומנות

בקר משויך לבית הספר לציור בדיסלדורף. כפרופסור הראשון לציור נוף וז'אנר, הוא חיפש את נושאיו באזורים הכפריים והתעניין במיוחד בבעיות החברתיות של האיכרים. הוא השתמש בפרטים מציאותיים ובמחווה רגשית רבה.
בקר התמסר לרומנטיזציה של נושאים, כולל הציור "הרוכב ואהבתו הקטנה" בשנת 1834, על פי בלדה של לודוויג אולנד.
בהשפעת חבריו הציירים פנה לציור נרטיבי. הקומפוזיציות של בקר מאופיינות לעיתים קרובות בקבוצות אנשים קשורות קשר הדוק שפותחו מהמתווה במסורת הנוצרית.
הוא היה פתוח גם להשפעות צרפתיות. בשנת 1858 הוא הציע לחלוק את הסטודיו שלו עם גוסטב קורבה אף על פי שנאלץ לסבול גסות רוח מהאמן הצרפתי - בקר קיבל חלק מההשפעות הסגנוניות שלו.
בקר לימד בהצלחה באקדמיה במשך שלושים שנה. כמה מתלמידיו הקימו את מושבת הציירים של קרונברג דור מאוחר יותר. יוהאן וילהלם קורדס היה בין תלמידיו.
אחת היצירות הידועות ביותר שלו הייתה "משפחת איכרים מתפללת".
בקר נפטר בפרנקפורט ב-22 בדצמבר 1872.
מורשת

מקום הולדתו של בקר, דיטלסהיים ליד וורמס, כיבד את הצייר בשמו של רחוב שנמצא בפאתי גאו-אודרנהיים באזור בנייה חדש.
קברו ממוקם בבית העלמין הראשי בפרנקפורט והוא קבר כבוד.
הערות שוליים

↑  Gilman, D. C.; Peck, H. T.; Colby, F. M., eds. (1905). "Becker, Jakob" . New International Encyclopedia (1st ed.). New York: Dodd, Mead.
↑  Historische Commission bei der königl. Akademie der Wissenschaften, Allgemeine Deutsche Biographie, Bd. 46, 1., München/Leipzig: Duncker & Humblot, 1902, Allgemeine Deutsche Biographie, עמ' 317
| --- | --- |
בקרת זהויות :  PLWABN: 9810562167505606  GND: 119032082  ISNI: 0000 0000 6674 8813  KulturNav: d35a4fc0-3458-4e7e-8314-c0b2d77cba0f  LCCN: nr88007097  RKD: 5471  ULAN: 500008966  VIAF: 8188765   WorldCat (עם VIAF): 8188765
קריסה גדולת פרי

| קריסה גדולת פרי |
| --- | --- |

מצב שימור
 conservation status: least concern ללא חשש (LC)‏
מיון מדעי
ממלכה:: צומח
מערכה:: בעלי פרחים
מחלקה:: דו-פסיגיים
סדרה:: גנציינאים
משפחה:: הרדופיים
סוג:: קאריסה
מין:: קריסה גדולת פרי
שם מדעי
 Carissa macrocarpa ‏קנדול, 1844
קריסה גדולת-פרי (שם מדעי: Carissa macrocarpa) או בשמה השני קריסה גדולת-פרחים היא צמח ותיק ומוכר לגננים רבים. בחלק נכבד מהשטחים בגנים הציבוריים בישראל נשתל בצמחים מסוג זה. מקורה בדרום אפריקה.
מאפיינים

הקריסה הוא שיח ירוק עד, קוצני, העלים דמוי ביצה בצבע ירוק כהה, גלדניים, צפופים ומבריקים. חלקי הצמח - העלים והענפים - מכילים מוהל חלבי צורב. מתאפיין בצימוח מהיר, מסועף וגבוה. מגיב היטב לגיזום ומפתח צורה צפופה ומפוסלת לאחר גיזום.
הפריחה לבנה וריחנית, בריח המזכיר את פריחת היסמין. הצמח פורח כתשעה חודשים בשנה.
הפרי האכיל הוא ענבה כדורית או אליפטית, בצבע אדום, טעמו דומה לטעם הפסיפלורה. הפרי משמש להכנת ריבות או נאכל שלם וטרי (אין להסיק בשום פנים שמותר לאכול גם פירות ממינים אחרים בסוג, כמו חד-מאבק אתיופי, שהוא רעיל ביותר למרות מראה פריו המצודד).
בשנים האחרונות התרבה מאוד השימוש בזן Green Carpet - (גרין קרפט=שטיח ירוק). זן זה מתאפיין בצימוח איטי, צפוף ונמוך. ובעל עמידות טובה לתנאי קיצון בתאורה, השקיה, ואקלים.
הערות שוליים

↑  קריסה גדולת פרי באתר הרשימה האדומה של IUCN
↑  Floridata, floridata.com
↑  Read "Lost Crops of Africa: Volume III: Fruits" at NAP.edu. (באנגלית)
ערך זה הוא קצרמרבנושא בוטניקה. אתם מוזמנים לתרום לוויקיפדיה ו.
רב-חומט קצר-זנב

| רב-חומט קצר-זנב |
| --- | --- |

מצב שימור
 conservation status: least concern ללא חשש (LC)‏
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: זוחלים
סדרה:: קשקשאים
תת־סדרה:: Scleroglossa
משפחה:: חומטיים
סוג:: רב חומט
מין:: רב-חומט קצר-זנב
שם מדעי
 Tiliqua rugosa ‏גריי, 1825

חומט מתגונן באמצעות לשונו הגדולה
רב-חומט קצר-זנב (שם מדעי: Tiliqua rugosa) הוא מין של זוחל ממשפחת החומטיים החי באוסטרליה.
רב-חומט זה מגיע לאורך 260–320 מ"מ והוא כבד מאוד ביחס למשפחתו. הוא בעל קשקשים עבים בעלי צבעים שונים מחום-כהה עד שמנת. מראהו מגושם והוא נראה כאילו יש לו 2 ראשים, עקב זנבו הגדול והעגלגל וראשו הגדול. מראה הזנב יכול להוליך שולל טורפים בחושבם על ראש החיה וכן להיות מאגר שומן. הרגליים קטנות ולחומט ישנה לשון גדולה וכחולה שיכולה להישלף כדי להבהיל טורפים. החומט יכול לחיות עד 50 שנה.
לטאה זו חיה באוסטרליה ממפרץ הכרישים, דרך דרום-מערב אוסטרליה עד למזרח וצפונה למזרח קווינסלנד וכן בוויקטוריה ובניו סאות' ויילס, הרחק מהחופים. מרבית התת-מינים חיים במערב אוסטרליה וכן על האי רוטנסט, למעט תת-המין Tiliqua rugosa asper המצוי במזרח אוסטרליה. מקום מחיתה הוא באזורים צחיחים שונים וחולות וגם באזורי אחו וערבות עשב או שיחיות. באזורים רבים חומטים אלה נראים נחים ליד כבישים רחבים, עליהם הם מתחממים וחלקם נדרסים כך.
החומט הוא אוכל-כול הניזון מחלזונות, חרקים, נבלות, פירות, פרחים וצמחייה. בשבי הם יגוונו גם בנקניקיות ועוף וכן בפירות כמו בננה ופסיפלורה. אויבי החומט בטבע הם הדינגו, נחשים גדולים כמו פיתון השטיחים והאבוריג'ינים שצדו אותו למאכל. כיום הוא בסיכון גם מצד כלבים וחתולים.
לטאות אלו יוצרות בדרך כלל קשרים זוגיים ארוכי טווח, והזכר והנקבה מבלים יחד בעונת הרבייה מדי שנה.
תת-מינים

T. r. rugosa
T. r. asper
T. r. konowi
T. r. palarra
הערות שוליים

↑  רב-חומט קצר-זנב באתר הרשימה האדומה של IUCN
↑   ניו יורק טיימס, בפעם הבאה שאתם רוצים להרוג נחש, תחשבו על חיי החברה שלו, באתר הארץ, 11 בנובמבר 2022
אדם זוסמן

| --- | --- |
אין תמונה חופשית
 לידה:  1969 (בן 55 בערך)
 מדינה:  ישראל 
 השתייכות:   צבא הגנה לישראל
 תקופת הפעילות:  מ-1987
 דרגה:    אלוף-משנה
 תפקידים בשירות
 מפקד פלנ"ט גבעתי  מפקד גדוד רותם  רע"ן חי"ר במרכז לאימונים טקטיים במל"י  מפקד חטיבת הנגב  רמ"ט עוצבת סיני  מפקד מחוז דן בפיקוד העורף  רמ"ח שיתוף פעולה צבאי בינלאומי באג"ת  נספח צה"ל בקנדה
 פעולות ומבצעים
 האינתיפאדה הראשונה    המערכה ברצועת הביטחון  האינתיפאדה השנייה  מבצע חומת מגן   מלחמת לבנון השנייה  מבצע עופרת יצוקה  מבצע עמוד ענן   מבצע צוק איתן
 
אדם זוסמן (נולד ב- 1969) הוא קצין צה"ל במילואים בדרגת אלוף-משנה, אשר פיקד על גדוד רותם של חטיבת גבעתי ועל חטיבת הנגב.
עם גיוסו לצה"ל בשנת 1987, שובץ בגדוד רותם בחטיבת גבעתי. בגבעתי עבר זוסמן הכשרה כלוחם, קורס מ"כים חי"ר וקורס קציני חי"ר. עם סיום הקורס שב לגדוד כמפקד מחלקה, וכמפקד פלוגה מסייעת בגדוד רותם, בהמשך זוסמן שימש כמפקד פלנ"ט גבעתי, והוביל אותה בלחימה בדרום לבנון. לאחר שהועלה לדרגת סא"ל, מונה בשנת 2002 למפקד גדוד רותם והוביל את הגדוד בלחימה במהלך האינתיפאדה השנייה ברצועת עזה, את תפקידו סיים ב-2004. בהמשך מונה לרע"ן חי"ר במרכז לאימונים טקטיים (מא"ט) במל"י. בהמשך הועלה לדרגת אל"ם ושימש כמפקד חטיבת הנגב ובמקביל כרמ"ט עוצבת סיני, לאחר מכן בשנים 2009–2012 שימש מפקד מחוז דן בפיקוד העורף. בתפקידו הבא שימש כרמ"ח שיתוף פעולה צבאי בינלאומי באג"ת. בשנת 2014 מונה לנספח צה"ל הראשון בקנדה.
הערות שוליים

↑  נזיפה חמורה למג"ד לשעבר בעקבות הרג נער פלשתינאי, באתר וואלה, 18 ביולי 2005.
↑  חדשות נענע, אושר קידום מג"ד שננזף על הרג פלסטיני, באתר nana10‏, 31 ביולי 2005.
↑  פיקוד העורף: "במלחמה הבאה - עשרות טילים בת"א", באתר ‏מאקו‏, 12 בינואר 2011.
↑  ניצן קינר, זרים בתוכנו, ביטאון ביבשה, גיליון 24, יוני 2013.
ערך זה הוא קצרמרבנושא קציני צה"ל. אתם מוזמנים לתרום לוויקיפדיה ו.
גיל מעוז

| --- | --- |
אין תמונה חופשית
 לידה:  3 בינואר 1969 (בן 55) ישראל ישראל
 מדינה:  ישראל 
 השתייכות:   צבא הגנה לישראל
 דרגה:    אלוף-משנה
 תפקידים בשירות
 מפקד גדוד 433 בחטיבה 500  מפקד עוצבת יפתח  ראש תוכנית צבא יבשה דיגיטלי במז"י
 פעולות ומבצעים
   המערכה ברצועת הביטחון  האינתיפאדה השנייה  מבצע חומת מגן   מלחמת לבנון השנייה  מבצע עופרת יצוקה
 
גיל מעוז (נולד ב-3 בינואר 1969) הוא אלוף-משנה במילואים בצה"ל, אשר פיקד על עוצבת יפתח.
ביוגרפיה

גדל בחיפה. התגייס לצה"ל ב-1987 לקורס טיס ממנו נשר ושובץ בחיל השריון. בשריון עבר הכשרה כלוחם וקורס מפקדי טנקים. בהמשך השלים קורס קציני שריון ושימש כמפקד מחלקת טנקים בגדוד 74 של חטיבה 188. גיל מעוז שימש במספר תפקידי פיקוד בחיל ובהם מדריך בקורס קציני שריון, קצין בגדוד 71 ומפקד פלוגה של טנקי מרכבה 3 בחטיבה 188.  לאחר לימודי הנדסת חשמל בטכניון מונה לסגן מפקד גדוד 71. בתפקידו הבא שימש קצין אג"ם באוגדה 36. לאחר מכן מונה למפקד גדוד 433 בחטיבה 500. לאחר מכן שירת כראש אגף תכנון בזרוע היבשה ובמינוי חרום קצין אג"ם ב' באוגדה 162. עבר קורס מח"טים ושימש סמח"ט בבית הספר לשריון. בשנים 2004 ועד 2007 כיהן כמפקד חטיבה 434 ובמקביל שימש כראש תורת חיל השריון. במלחמת לבנון השנייה פיקד מעוז על עוצבת יפתח שלחמה כחלק מאוגדה 366 בגזרת מרג' עיון. לאחר מכן שימש כראש תוכנית צבא יבשה דיגיטלי במז"י. זוכה פרס ביטחון ישראל לשנת 2015 על חלקו בפיתוח מערכת צי"ד.
הערות שוליים

↑  חגי דקל, כך השתלט צה"ל על בסיס צבא לבנון, באתר nrg‏, 15 באוגוסט 2006.
↑  כך תראה מלחמת העתיד בצה"ל, באתר וואלה, 17 בספטמבר 2009.
ערך זה הוא קצרמרבנושא קציני צה"ל. אתם מוזמנים לתרום לוויקיפדיה ו.
חרדתו של המלך סלומון

| --- | --- |

 מידע כללי
 מאת:  רומן גארי 
 שפת המקור:  צרפתית
 סוגה:  רומן
 הוצאה
 הוצאה בשפת המקור:  1979
 תאריך הוצאה:  1980
 מספר עמודים:  מהדורה ראשונה - 243
 הוצאה בעברית
 הוצאה:  הוצאת עם עובד
 תאריך:  מהדורה ראשונה - 1980 מהדורה מחודשת - 2010
 תרגום:  אביטל ענבר (1980) ניר רצ'קובסקי (2010)
 קישורים חיצוניים
 מסת"ב:  978-2-7152-0075-3
 
חרדתו של המלך סלומון (בצרפתית: L'Angoisse du roi Salomon) הוא ספר מאת הסופר היהודי-צרפתי רומן גארי אשר היה האחרון להתפרסם תחת הפסבדון אמיל אז'אר, שנכתב בשנת 1979. הספר הוא רומן העוקב אחר מעלליו של ז'אנו, נהג מונית פריזאי צעיר ומעורבותו עם סלומון רובינשטיין, יהודי מבוגר בן 84 בפנסיה, המפעיל קו סיוע נפשי טלפוני לאנשים במצוקה. 
הספר תורגם לעברית על ידי אביטל ענבר, ויצא בהוצאת עם עובד ב-1980, ומאוחר יותר זכה לתרגום והוצאה מחודשת בידיעות ספרים על ידי ניר רצ'קובסקי ב-2010.
הערות שוליים

↑  מאשה צור-גלוזמן, "חרדתו של המלך סלומון" מאת אמיל אז'אר | ללמד את אלוהים לקח, באתר הארץ, 20 באפריל 2010
היסטוריה גדולה

היסטוריה גדולה (באנגלית: Big History) הוא ענף מחקר אקדמי הבוחן את ההיסטוריה מהמפץ הגדול ועד ההווה. ההיסטוריה הגדולה מתנגדת להתמחות, ומחפשת דפוסים או מגמות אוניברסליים. חוקרים בתחום בוחנים מסגרות זמן ארוכות תוך שימוש בגישה רב-תחומית (אנ') המבוססת על שילוב של דיסציפלינות רבות במדע ומדעי הרוח והחברה ובוחנים את הקיום האנושי בהקשר של תמונה גדולה זו.
התחום משלב מחקרים על היקום, כדור הארץ, החיים והאנושות תוך שימוש בראיות אמפיריות כדי לחקור את יחסי סיבה ותוצאה. היסטוריה גדולה נלמדת כיום באוניברסיטאות בבתי ספר יסודיים ותיכוניים לעיתים קרובות באמצעות מצגות אינטראקטיביות מבוססות אינטרנט.
ההיסטוריון דייוויד כריסטיאן (אנ') טבע את המונח "היסטוריה גדולה" תוך כדי לימוד אחד הקורסים הראשונים של היסטוריה גדולה, באוניברסיטת מקווארי בסידני, אוסטרליה. כריסטיאן לימד בשנות ה-80 של המאה ה-20 והחל תוכנית שתתאר את ההיסטוריה של האדם בהקשר של קבועי-זמן ארוכים מאד, חלקם בני 14 מיליארד שנים, הנוגעים בדרך כלל לקוסמולוגיה ואסטרונומיה. הוא החל ללמד את הקורס הראשון שלו, שתיאר כ"היסטוריה גדולה" בשנת 1989. זו הייתה גישה חדשנית שהדגישה ממצאים מתחומים כמו ביולוגיה, אקולוגיה, גאולוגיה, אסטרונומיה ואנתרופולוגיה כדי להראות מה התרחש לפני שבני האדם הפכו למין נפוץ בכדור הארץ. בני האדם לא הוזכרו בקורס של 15 השבועות עד למחציתו. מאוחר יותר כתב כריסטיאן את ספרו Maps of Time שתואם לתוכן הקורס. מאז ימי הרנסאנס, מלומדים חוקרים את הקשרים בין קוסמולוגיה, היסטוריה טבעית והאנושות, השדה החדש של היסטוריה גדולה ממשיך בעבודה זו.
הערות שוליים

↑  Craig Benjamin (July 2012). "Recent Developments in Big History". History of Science Society. Vol. 41, no. 3. Archived from the original on 2013-01-09.
ג'ון קלברסון

ג'ון אבני קלברסון (באנגלית: John Abney Culberson; נולד ב-24 באוגוסט 1956) הוא עורך דין ופוליטיקאי אמריקאי שכיהן בבית הנבחרים של ארצות הברית בין השנים 2001 ל-2019. כרפובליקני ייצג את המחוז השביעי של טקסס, הכולל חלקים גדולים של מערב יוסטון וסביב מחוז האריס. במסע הבחירות החוזר שלו ב-2018, הוא הובס על ידי הדמוקרטית ליזי פלטשר. לאחר מכן החל לעסוק בשדלנות.
ביוגרפיה > ראשית חייו, השכלה וקריירה

קלברסון נולד ב-24 באוגוסט 1956 ביוסטון, טקסס, והוא בנם של אלינור (לבית אבני) וג'יימס וינסנט קלברסון. סבתא רבתא שלו הייתה שוודית. קלברסון למד בתיכון למאר. הוא סיים את לימודיו ב-Southern Methodist University (SMU) בשנת 1981 עם תואר בהיסטוריה. הוא השיג את תואר דוקטור משפטנים מ-South Texas College of Law ב-1989.
ביוגרפיה > בית הנבחרים של טקסס

במהלך לימודיו בבית הספר למשפטים, נבחר קלברסון לבית הנבחרים של טקסס, וכיהן בקדנציה הראשונה שלו החל ב-1987. הוא היה חבר בצוות המצליף הרפובליקני, והפך למצליף המיעוט ב-1999 במהלך כהונתו האחרונה. קלברסון החל לעבוד במשרד עורכי הדין לורנס ותומפסון כעורך דין אזרחי לאחר שסיים את לימודי המשפטים.
ביוגרפיה > בית הנבחרים של ארצות הברית > בחירות > 2000

קלברסון זכה במועמדות הרפובליקנית למחוז ה-7 בשנת 2000 לאחר שביל ארצ'ר שסיים כהונה בת 15 קדנציות הודיע על פרישה. מחוז בית המדינה שלו כלל חלק גדול מהחלק המערבי של מחוז הקונגרס. הוא סיים ראשון בפריימריז הרפובליקני – באופן מסורתי התחרות האמיתית במה שהיה היסטורית מחוז רפובליקני מובהק – וניצח את פיטר ורינג בשלב השני. הוא ניצח בקלות בנובמבר, ולקח כ-75% מהקולות.
ביוגרפיה > בית הנבחרים של ארצות הברית > בחירות > 2008

ב-2008 ניצח קלברסון את איש העסקים מייקל פיטר סקלי עם 56% מהקולות. זו הייתה רק הפעם השנייה שבה דמוקרט אפילו חצה 40% מהקולות במחוז זה.
ב-1 באוגוסט 2008, כדי למחות על יציאת בית הנבחרים להפסקת הקיץ מבלי לדון בדו"ח אנרגיה תלוי ועומד, נשארו קלברסון ורפובליקנים אחרים בבית הנבחרים לשאת נאומים על דו"ח האנרגיה המדובר. ההנהגה הדמוקרטית בבית הנבחרים, השולטת בשירותים בחדר, הגיבה על ידי חיתוך המיקרופונים והמצלמות. קלברסון השתמש בשירותי המדיה החברתית טוויטר ו-Qik כדי לספק דין וחשבון חי של ההליך. מאוחר יותר השווה קלברסון את הפרק הזה לדיכוי של ממשלת איראן נגד מתנגדים שהשתמשו בטוויטר כדי למחות על הגבלה על תקשורת זרה ביוני 2009.
ביוגרפיה > בית הנבחרים של ארצות הברית > בחירות > 2010

קלברסון רץ ללא התנגדות.
ביוגרפיה > בית הנבחרים של ארצות הברית > בחירות > 2012

על קלברסון קרא תיגר המועמד הדמוקרטי ג'יימס קרגס, עורך דין אנרגיה של עיריית יוסטון, מועמד המפלגה הירוקה, לאנס פינדלי, והליברטריאן דרו פארקס.
ביוגרפיה > בית הנבחרים של ארצות הברית > בחירות > 2014

בבחירות הכלליות ב-4 בנובמבר 2014, שוב ניצח קלברסון את הדמוקרט ג'יימס קארגס, שקנה 4,092 קולות (62.1 אחוזים) בבחירות המקדימות ב-4 במרץ. לקלברסון לא היו מתנגדים בפריימריז הרפובליקני.
ביוגרפיה > בית הנבחרים של ארצות הברית > בחירות > 2016

קלברסון ניצח את ג'יימס לויד ומריה אספינוזה בבחירות המקדימות הרפובליקניות ב-1 במרץ קלברסון קיבל 44,202 קולות (57.3 אחוזים) לעומת 19,182 קולות של ג'יימס לויד (24.9 אחוזים) והמועמד השלישי, מריה אספינוזה קיבל 13,772 קולות (17.8 אחוזים).
הוא הבטיח את כהונתו השמינית בבחירות הכלליות שנערכו ב-8 בנובמבר, כאשר, עם 143,542 קולות (56.2 אחוזים), הוא ניצח את הדמוקרט ג'יימס קארגס (יליד 1966) מיוסטון, שגרף 111,991 קולות (43.8 אחוזים).
לאחר שהילרי קלינטון סחפה את המחוז השביעי של קלברסון בבחירות בחירות לנשיאות 2016, הדמוקרטים החלו להתייחס לחבר הקונגרס כפגיע ב-2018.
ביוגרפיה > בית הנבחרים של ארצות הברית > בחירות > 2018

קלברסון ניצח את אדוארד זיגלר בפריימריז הרפובליקני עם 76% מהקולות. ליזי פאניל פלטשר הייתה המועמדת הדמוקרטית והביסה אותו בבחירות הכלליות בהפרש של 52.5% לעומת 47.5%. קלברסון החזיק מעמד בבסיסו הוותיק במערב יוסטון ובאנדרטאל, שחלק גדול מהם ייצג במשך למעלה משלושה עשורים ברמת המדינה וברמה הפדרלית. עם זאת, פלטשר סחפה בחלקה של המחוז בדרום מערב יוסטון שנוספו בחלוקה מחדש של 2004, כמו גם באזור בר קריק.
ביוגרפיה > עמדות פוליטיות

קלברסון תיאר את עצמו כ"רפובליקני ג'פרסוני שמרני מבחינה פיסקלית... המחויב לחזונו של תומאס ג'פרסון של ממשל מוגבל, חירות הפרט וזכויות מדינות".
נכון לאפריל 2018, הוא הצביע עם מפלגתו ב-97.6% מההצבעות בקונגרס ה-115 והצביע בהתאם לעמדתו של הנשיא טראמפ ב-98.6% מההצבעות.
ביוגרפיה > עמדות פוליטיות > הפלות

קלברסון תמך בחקיקה נגד הפלות למען החיים.
ביוגרפיה > עמדות פוליטיות > ACORN

שלוש שנים לאחר פירוק איגוד הארגונים הקהילתיים לרפורמה עכשיו (ACORN), כלל קלברסון נוסח בהצעת חוק הקצאה שאמרה "אף אחד מהכספים שזמינים בחוק זה אינו יכול להיות מופץ לאיגוד ארגוני הקהילה לרפורמה עכשיו (ACORN) או חברות הבנות או היורשות שלה."
ביוגרפיה > עמדות פוליטיות > תקציב

קלברסון התנגד בדרך כלל להעלאת מס הכנסה, התנגד להפחתת הוצאות הביטחון על מנת לאזן את התקציב, התנגד להוצאות הפדרליות כאמצעי לקידום צמיחה כלכלית ותמך בהורדת מיסי חברות כאמצעי לקידום צמיחה כלכלית.
ביוגרפיה > עמדות פוליטיות > הקלה באסון

קלברסון היה הרפובליקני היחיד בטקסס שתמך במאמץ הסיוע של 50.7 מיליארד דולר לאחר הוריקן סנדי. כחבר בוועדת ההקצאות של בית הנבחרים, קלברסון היה פעיל בחיפוש אחר סיוע בעקבות הוריקן הארווי.
ביוגרפיה > עמדות פוליטיות > דונלד טראמפ

קלברסון היה האדם הראשון שתמך בטד קרוז בפריימריז לנשיאות ארצות הברית ב-2016. ביוני 2016, אמר קלברסון "תמיד תמכתי ותמיד אתמוך במועמד הרפובליקני. המפלגה צריכה להתאחד מאחורי המועמד המשוער, דונלד טראמפ, כדי להביס את הילרי קלינטון".
בפברואר 2017 הוא הצביע נגד החלטה שהייתה מנחה את בית הנבחרים לבקש 10 שנים של החזרי מס של טראמפ, שלאחר מכן היו נבדקות על ידי ועדת הדרכים והאמצעים של בית הנבחרים במושב סגור. הוא תומך בבניית חומה לאורך גבול מקסיקו, ותומך בדרישת מהגרים שנוכחים שלא כדין לחזור לארץ מוצאם לפני שהם יהיו זכאים לאזרחות.
קלברסון תמך בצו הביצועי של הנשיא דונלד טראמפ משנת 2017 להשעות את תוכנית יישוב הפליטים ולצמצם את ההגירה משבע מדינות בעלות רוב מוסלמי. הוא הצהיר כי "זוהי הפסקה הכרחית בתוכנית הפליטים עד שסוכנויות המודיעין שלנו יוכלו לפתח בדיקות רקע נאותות כדי להבטיח שהאנשים שנכנסים למדינה נכנסים מהסיבות הנכונות".
ביוגרפיה > עמדות פוליטיות > סביבה

קלברסון דוחה את הקונצנזוס המדעי באשר לשינוי האקלים. הוא טען שמדענים זייפו נתוני שינויי אקלים. הוא אמר כי "האובססיה הליברלית לשינויי אקלים... מונעת מהרצון שלהם לגייס יותר כסף לממשלה". הוא מתנגד לתוכניות מכסים וסחר ולרגולציה הפדרלית של פליטת גזי חממה. הוא תומך במימון ממשלתי לפיתוח אנרגיה מתחדשת.
לקלברסון היה ציון של 4% מ-League of Conservation Voters.
ביוגרפיה > עמדות פוליטיות > נשק

בשנת 2016, קלברסון כתב מכתב לתובע הכללי, לורטה לינץ', ואיים לחסום את הצו הביצועי של הנשיא אובמה על אקדחים על ידי השבתה של משרד המשפטים של ארצות הברית.
ביוגרפיה > עמדות פוליטיות > שירותי בריאות

קלברסון התנגד לחוק הגנת החולה וטיפול בר השגה (Obamacare) ותמך בביטולו. ב-4 במאי 2017, קולברסון הצביע בעד ביטול Obamacare והעברת חוק הבריאות האמריקאי של 2017. ה-AHCA היה מאפשר למבטחים לגבות ממבוגרים פי חמישה עבור כיסוי בריאותי מאשר אנשים צעירים יותר (מגבלת ה-ACA הייתה פי שלושה) ומאפשרת למבטחים להעלות פרמיות על אנשים עם תנאים קיימים, שלא היה להם כיסוי רציף.
בשנת 2013, קלברסון אמר "כמו 9/11, 'בואו נתגלגל!'" כדי לתאר הצבעה להפיכת עיכוב של חוק הגנת החולה וטיפול בר השגה כתנאי למימון הממשלה.
ביוגרפיה > עמדות פוליטיות > אזרחות נשיאותית

בשנת 2009, קלברסון היה שותף לחקיקה לאכיפת דרישות אזרחות על מועמדים לנשיאות על ידי דרישה מכל המועמדים העתידיים לנשיאות לספק הוכחה לאזרחותם בעת הגשת המועמדות לתפקיד. החקיקה נבעה בתגובה לתיאוריות קונספירציה של אזרחות ברק אובמה שהטילו ספק בלגיטימיות של תעודת הלידה של ברק אובמה.
ביוגרפיה > עמדות פוליטיות > מדע

קלברסון סימן הצעת חוק הוצאות משנת 2016 כדי לכלול דרישה שהקרן הלאומית למדע תפנה כ-70% מהמימון שלה לביולוגיה, מחשוב, הנדסה ומדעי המתמטיקה והפיזיקה. הכספים המיועדים לא יכסו את מדעי הגאוגרפיה ואת מדעי החברה וההתנהגות.
ב-2008 הוא הביע דאגה מסטודנטים ילידי חוץ שיגיעו לארצות הברית כדי לקבל תארים אקדמיים מתקדמים ולאחר מכן יחזרו לארצות מוצאם. הוא מתנגד לדרישה ממדינות לאמץ תקני חינוך פדרליים.
קלברסון היה תומך חזק במשימות הטיסה והנחתות המרובות לירח של צדק אירופה. כאשר איבד את כסאו ליריבתו הדמוקרטית ליזי פאניל פלטשר בבחירות 2018, התמיכה במשימת הנחתת ירדה.
סידני לונג

| --- | --- |

 לידה:  20 באוגוסט 1871 גולברן, אוסטרליה 
 פטירה:  23 בינואר 1955 (בגיל 83) דרום קנזינגטון, הממלכה המאוחדת 
 
סידני לונג (באנגלית: Sydney Long‏; 20 באוגוסט 1871 – 23 בינואר 1955) היה אמן אוסטרלי, שחי תקופות ארוכות בלונדון.
ביוגרפיה > ראשית חייו

נולד ב-20 באוגוסט 1871 באיפילד, גולבורן, ניו סאות' ויילס, סידני לונג החל בשיעורי אמנות פורמליים בחברה לאמנות בניו סאות' ויילס בשנת 1890. בשנת 1894 ציורו בהשפעת אסכולת היידלברג, "מים שקטים" גרם לשערורייה קטנה, אך נרכש על ידי הגלריה לאמנות של ניו סאות' ויילס.
ביוגרפיה > קריירה

המכירה הביאה את שמו של לונג לידיעתו של ג'וליאן אשטון, נאמן הגלריה ומייסד בית הספר לאמנות ג'וליאן אשטון (שנקרא באותה תקופה בית הספר לאמנות בסידני), ובשנת 1907 הוא הפך למורה בבית הספר. בשנת 1898 הוא התארס לזמן קצר עם תיאה פרוקטור.
בשנת 1910 עבר ללונדון, שם למד תחריט והפך לעמית של החברה המלכותית של ציירים, תחריטאים וחרטים. הוא חזר לאוסטרליה בשנת 1921 ועזר בהקמת אגודת הציירים והחרטים האוסטרלים. הוא התגורר באנגליה בתקופה 1922–1925, ואז חזר פעם נוספת לאוסטרליה, והיה לנשיא האגודה. בין השנים 1933 ל-1949 הוא היה נאמן של הגלריה לאמנות של ניו סאות' ויילס.
הוא זכה פעמיים בפרס וויין. בשנת 1938 עבור "הסערה המתקרבת", ובשנת 1940 עבור ה"אגם נרביין". הוא נשאר מנהל האגודה במשך שנים רבות, וכן מורה פעיל לאמנות. בשנת 1952 שב שוב לאנגליה.